杨基
题宋周曾秋塘图（有序）
右宋周曾《秋塘图》一卷，前元皇姊大长公主所藏也。
前有皇姊图书印记，后有集贤翰林诸词臣奉皇姊教旨所题
，自大学士赵世延、王约而下凡十六人。
时邓文原、袁伯长俱为直学士，李洄以翰林待制居京师，
为监修国史，实至治三年也。
元运方隆，皇姊雅尚文学，一时名公巨儒，以文章翰墨宠
遇，当世其盛，盖可想见。
元既革命，此卷遂出江左，吾友薛起宗得于其私沈祥氏。
一日，携以见示，且征题诗。
余虽不获援笔其间，而一十六人者犹及亲炙一二，袁、邓
二老又皆先子之友，不可作矣。
把玩再四，敬题于后。
陂塘九月菰蒲老，菱叶无多荷叶少。
无数飞来白鹭明，一群游去青凫小。
寒云弄影忽成霞，雁带斜行下浅沙。
晚色不随流水去，秋光都在拒霜华。
当时内殿春风细，紫衣传教词臣醉。
鲍谢文章沈宋才，诗成曲尽秋塘意。
塘水秋来景渐疏，低烟斜日照平芜。
鸳鸯去尽芙蓉死，空向人间看画图。